Տարվա պետական մրցանակները շնորհելիս նախագահ Սերժ Սարգսյանը շատ թափանցիկ դիտողություն արեց մշակույթի նախարար Արմեն Ամիրյանին` նկատել տալով, որ արվեստի բնագավառի որոշ նոմինացիաներում նույնիսկ պետական մրցանակի արժանացողներ չեղան: Ու հիմա Ամիրյանը ցայտնոտի մեջ ընկած` հետին ամսաթվով հորդորում է վերլուծել, հասկանալ խնդիրները, ախտորոշել ու փնտրել ուղիներ, ճանապարհներ` գեներացնելու նոր ստեղծագործությունների ծնունդը: Եվ քանի որ այս մարդը երբեք չի ընդունի իր սխալներն ու դիլետանտությունը, անմիջապես ողջ մեղքը բարդում է մշակութային գործիչների վրա: «Կարծում եմ՝ եկել է ժամանակ, որ մեր մշակույթի գործիչները և այն մարդիկ, որոնք ստեղծում են մշակույթի արտադրանք, մի փոքր մտածեն մեր ժամանակի մտածողության մեջ: Ժամանակների փոփոխությունը, կարծես թե արվեստի որոշ ճյուղերի առումով դեռ չի հասել իր գագաթնակետին: Պետք է առաջին հերթին փոխել մտածողությունը»,- ասում է նա: